Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Olaszország „EGF/2012/023 IT/Antonio Merloni SpA” referenciaszámú kérelme) /* COM/2013/090 final - 2013/ () */





INDOKOLÁS A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. Az EGAA-ból nyújtott hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza. 2011. december 29-én Olaszország az Antonio Merloni SpA vállalatnál történt elbocsátásokat követően „EGF/2011/023 IT/Antonio Merloni” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt. A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak e rendeletben megállapított feltételei teljesülnek. A KÉRELEM ÖSSZEFOGLALÁSA ÉS ELEMZÉS Főbb adatok: || EGAA-referenciaszám || EGF/2011/023 Tagállam || Olaszország 2. cikk || a) Elsődlegesen érintett vállalat || Antonio Merloni SpA Beszállítók és az ellátási lánc következő szintjein álló termelők || 0 Referencia-időszak || 2011.8.23–2011.12.23. A személyre szabott szolgáltatások kezdetének időpontja || 2012.3.29. A kérelem benyújtásának időpontja || 2011.12.29. A referencia-időszakban elbocsátott munkavállalók száma || 1 517 A referencia-időszak előtt és után elbocsátott munkavállalók száma || 0 Összes támogatható elbocsátás || 1 517 A támogatandó elbocsátott munkavállalók száma || 1 517 A személyre szabott szolgáltatásokhoz kapcsolódó kiadások (EUR) || 7 451 972 Az EGAA végrehajtásához kapcsolódó kiadások[3] (EUR) || 298 000 Az EGAA végrehajtásához kapcsolódó kiadások (%) || 3,84 Teljes költségvetés (EUR) || 7 749 972 EGAA-hozzájárulás EUR-ban (65 %) || 5 037 482 1. A kérelmet 2011. december 29-én nyújtották be a Bizottságnak, és 2012. szeptember 4-ig további információkkal egészítették ki. 2. A kérelem az 1927/2006/EK rendelet 2. cikkének a) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént. Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat 3. Az elbocsátások és a globális pénzügyi és gazdasági válság közötti kapcsolat bizonyítása érdekében Olaszország azzal érvel, hogy a gazdasági válság súlyosan érintette a háztartási készülékek piacát. A rendelkezésre álló adatok[4] a háztartásikészülék-gyártás jelentős visszaesését támasztják alá, ami főként amiatt következett be, hogy csökkent a kivitel különösen az Egyesült Államokba (2009-ben –30,5 %-kal változott 2008-hoz képest) és Japánba (–11,40 %-kal változott ugyanezen időszakban). Az EU-27-ben három egymást követő évben (2007–2009 között) csökkent a háztartásikészülék-gyártás az előző évhez képest, és csak 2010-ben emelkedett kis mértékben. Háztartásikészülék-gyártás – Ipari termelési index (százalékos változás az előző évhez képest) || 2006 || 2007 || 2008 || 2009 || 2010 EU27 || 5,5 || –3,1 || –8,8 || –17,6 || 1,2 Olaszország || 4,0 || –1,4 || –13,8 || –24,2 || –6,3 Forrás: Eurostat 4. Olaszországban a kibocsátás az EU-27 átlagának negatív tendenciáját követte, az export visszaesése pedig meghaladta az EU-27 átlagát. 2009-ben az Egyesült Államokba irányuló kivitel 44,59 %-kal, a Japánba irányuló kivitel pedig 29,87 %-kal esett vissza 2008-hoz képest. Az olasz háztartási készülékek esetében 2010-ben folytatódott a csökkenő tendencia. 5. Annak érdekében, hogy piaci részesedését megóvja az olyan alacsony munkaerőköltségekkel rendelkező országok által támasztott versennyel szemben, mint Kína és Törökország, az Antonio Merloni SpA, mely 2002-ben az ötödik legnagyobb berendezésgyártó volt az Európai Unióban, új értékesítési stratégiára váltott, és 2006-ban közvetlenül saját márkáin keresztül kezdte el értékesíteni termékeit. A pénzügyi és gazdasági világválság kitörésével a vállalat pénzügyileg nehéz helyzetbe került, amelyet tovább rontott a pénzügyi hitelhez való hozzáférés feltételeinek hirtelen szigorítása. 2007-ben az Antonio Merloni vállalatnak csaknem 900 millió EUR forgalom mellett mintegy 500 millió EUR adóssága és kötelezettsége volt. A termelésnek az európai szinten csökkenő tendenciát követő visszaesése és a pénzügyi megszorítások következtében az Antonio Merloni SpA a Gazdaságfejlesztési Minisztériumnál kérelmezte a válságban lévő nagyvállalatok vagyonkezelési eljárásának megindítását, végül beszüntette üzleti tevékenységét. Összesen 2 217 munkavállalót bocsátottak el, akik közül 700-at átvett a QA Group SpA. Ez a kérelem tehát az Antonio Merloni SpA. bezárása miatt munka nélkül maradt 1 517 munkavállalóra vonatkozik. 6. Az EGF/2009/010 LT/Snaigë kérelem értékelése során a Bizottság már megállapította a gazdasági és pénzügyi válság által a háztartási készülékeket gyártó vállalatokra gyakorolt hatást. Az elbocsátások számának igazolása és a 2. cikk a) pontjában foglalt kritériumok teljesítése 7. Olaszország e kérelmet az 1927/2006/EK rendelet 2. cikkének a) pontjában meghatározott beavatkozási kritériumok alapján nyújtotta be, amelyek szerint az alapból akkor lehet támogatást nyújtani, ha egy négyhónapos időszak alatt egy tagállamban működő vállalattól – beleértve annak beszállítóit és az ellátási lánc következő szintjein álló termelőket – legalább 500 munkavállalót elbocsátanak. 8. A kérelem arra hivatkozik, hogy a 2011. augusztus 23-tól 2011. december 23-ig terjedő négyhónapos referencia-időszakban az Antonio Merloni SpA vállalattól 1 517 személyt bocsátottak el. Valamennyi elbocsátottat az 1927/2006/EK rendelet 2. cikke második bekezdésének harmadik francia bekezdése alapján vették számításba. A Bizottság megkapta a 2. cikk második bekezdésének harmadik francia bekezdésében előírt megerősítést, miszerint ez az elbocsátottak tényleges száma. Az elbocsátások előre nem látható jellegének bizonyítása 9. Az olasz hatóságok azzal érvelnek, hogy a gazdasági és pénzügyi válság a világgazdaság hirtelen összeomlásához vezetett, és számos ágazatot súlyosan érintett. A háztartási készülékek gyártása terén példátlan recesszió volt tapasztalható az elmúlt időszakban a pénzügyi hitelfelvételek feltételeinek hirtelen megszigorodása, valamint az új megrendelések drámai csökkenése miatt. A válság következtében a gazdaság fejlődése 2008 óta nem követi az előző évek tendenciáját. Az Antonio Merloni SpA bezárását és az elbocsátásokat ezért nem lehetett előre látni vagy könnyedén megakadályozni. Az elbocsátó vállalkozások és a támogatásra jogosult munkavállalók meghatározása 10. A kérelem az Antonio Merloni SpA vállalattól elbocsátott 1 517 munkavállalóra vonatkozik. Ezek a munkavállalók valamennyien jogosultak az EGAA által társfinanszírozott intézkedésekben való részvételre. 11. A támogatásra jogosult munkavállalók megoszlása a következő: Kategória || Szám || Százalék Férfiak || 1 063 || 70,07 Nők || 454 || 29,93 EU-állampolgárok || 1 450 || 95,58 Nem EU-állampolgárok || 67 || 4,42 15 és 24 év közöttiek || 0 || 0,00 25 és 54 év közöttiek || 1 322 || 87,15 55 és 64 év közöttiek || 193 || 12,72 64 évesnél idősebbek || 2 || 0,13 12. A támogatásra jogosult munkavállalók közül 71 él fogyatékossággal vagy küzd tartós egészségügyi problémával. 13. A foglalkozási csoportok szerinti megoszlás a következő: Csoport || Szám || Százalék Igazgatási vezetők és vezetők || 8 || 0,53 Felsőfokú képzettséget igénylő foglalkozások || 14 || 0,92 Technikusok és hasonló foglalkozások || 23 || 1,52 Irodai foglalkozások || 50 || 3,30 Szakképzettséget igénylő ipari foglalkozások || 72 || 4,75 Gépkezelők, –összeszerelők és járművezetők || 1 308 || 86,22 Egyszerű foglalkozások || 42 || 2,76 14. Az 1927/2006/EK rendelet 7. cikkének megfelelően Olaszország megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni. Az érintett terület, valamint az ott működő hatóságok és érdekelt felek bemutatása 15. Az elbocsátások Marche és Umbria régiót és különösen Ancona és Perugia megyét érintik, ahol az Antonio Merloni SpA termelő üzemei találhatóak. 16. A gazdasági és pénzügyi világválság következtében mindkét megyében csökkent a működő vállalkozások száma. Ezzel párhuzamosan a harmadik ágazat fokozatos térnyerése is bekövetkezett, ami a mezőgazdaság, a kereskedelem és az ipar visszaszorulásához vezetett. Anconában 1,2 %-kal csökkent a mezőgazdasági vállalkozások száma, amelyek jelenleg az aktív vállalkozások 18,8 %-át teszik ki. A feldolgozóipar meglehetősen stabil maradt, míg a kereskedelmi ágazatban enyhén növekedett (+0,3 %) a vállalkozások száma, amelyek jelenleg a megye vállalkozásainak 26,4 %-át teszik ki. Ez az arány azonban alacsonyabb az országos átlagnál (27,2 %). Valamennyi adat 2010-re vonatkozik az előző évhez viszonyítva. Perugiában ugyanezen időszak alatt 0,9 %-kal csökkent a mezőgazdasági vállalkozások száma, amelyek azonban még mindig az aktív vállalkozások 22,6 %-át teszik ki a megyében. A feldolgozóipar kismértékben szintén visszaesett (–0,6 %), míg a kereskedelmi ágazatban enyhén növekedett (+1,1 %) a vállalkozások száma, amelyek jelenleg az összes vállalkozás 23,4 %-át teszik ki. Csakúgy mint Ancona esetében, a megyében a kereskedelmi vállalkozások százalékos aránya az összes vállalkozáson belül (23,4 %) alacsonyabb az országos átlagnál. 17. A főbb érdekelt felek Umbria régió és Marche régió, valamint különösen Perugia és Ancona hatóságai, továbbá a következő szakszervezetek: FIM-CISL[5], FIOM-CGIL[6], UILM-UIL[7], UGL metalmeccanici[8] és RSU[9]. Az elbocsátások várható hatása a helyi, a regionális és az országos foglalkoztatásra 18. A válságot megelőző években mind Ancona, mind Perugia megyében az országos átlagnál alacsonyabb volt a munkanélküliségi ráta. 2009-ben 40 %-kal nőtt a munkanélküliség az előző évhez viszonyítva, míg 2010-ben Perugiában nem változott, Anconában pedig csökkent a munkanélküliségi ráta, ami főként a munkaerő-piaci részvétel csökkenésének tulajdonítható, nem pedig a foglalkoztatás növekedésének. 2009-ben az előző évhez képest 3 %-kal csökkent a regionális GDP, az ipar árbevétele pedig Marcheben 14,6 %-kal, míg Umbriában 16,4 %-kal esett vissza. Ennek a visszaesésnek a következtében a feldolgozóiparban Marchében 368 %-kal, Umbriában pedig 444 %-kal emelkedett összesen a folyósított óránkénti bérkiegészítés (Cassa integrazione guadagni, CIG)[10]. Az 1 517 munkavállaló elbocsátása az Antonio Merloni SpA vállalattól, amelyre ez a kérelem vonatkozik, tovább súlyosbította a helyzetet. A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel való komplementaritása 19. Az alábbi intézkedések együttesen összehangolt csomagot képeznek, amely a munkavállalók munkaerőpiacra történő visszailleszkedését célzó, személyre szabott szolgáltatásokból áll: – pályaorientációs tanácsadás: strukturált interjúk sorozata és célzott eszközök, mint például a készségek elemzése és a foglalkoztathatósági profil megállapítása azon területek meghatározása érdekében, ahol a munkavállalók javíthatják készségeiket, és segítséget kaphatnak a foglalkoztatási célkitűzések meghatározásában, – munkakereséshez nyújtott segítség: ez személyre szabott önreklámozási stratégia kidolgozását és munkakeresési tevékenységeket foglal magában. A munkavállalók segítséget kapnak ahhoz, hogy állásokra jelentkezzenek az érdekelt vállalkozásoknál, támogatást kapnak a kiválasztási eljárás során, és szükség esetén egyedi képzésben részesülnek, ami segítséget jelenthet számukra abban, hogy munkát vállaljanak az érintett vállalatoknál, – vállalkozásösztönzés: tanácsadás (coaching) a vállalkozói ötletekkel rendelkező elbocsátott munkavállalóknak az új üzleti tevékenységek megtervezéséhez, – szakképzés és készségfejlesztés: az elbocsátott munkavállalók átlagosan 1300 EUR értékű képzési utalványt kapnak, amelyet a képzési tervükre fordíthatnak. Az utalvány felhasználható szakképző intézményben, olyan vállalkozásnál, amelynél az elbocsátott munkavállalót felvétel után átképzik, vagy munkahelyi képzést nyújtó cégnél. Az utalvány szigorúan az egyes munkavállalók elfogadott visszailleszkedési tervéhez kötődik, – iránymutatás az 50 év felettiek számára: ez az 50 évnél idősebb munkavállalóknak nyújt egyedi támogatást, azzal a céllal, hogy a munkaerőpiacon való maradásra ösztönözze őket, – munkakereséshez nyújtott támogatás: a munkavállalók az EGAA által társfinanszírozott intézkedésekben való részvétel minden egyes napja után az olaszországi „CIGS” napidíjjal azonos összegű juttatásban részesülnek, – foglalkoztatási támogatás: ebből a támogatásból úgy profitálnak az elbocsátott munkavállalók, hogy megkönnyíti egy másik vállalatnál állandó szerződéssel való ismételt munkába állásukat. A viszonylag nagy összegű, az új munkaadónak a leginkább hátrányos helyzetű és legalacsonyabb képzettségű munkavállalók foglalkoztatása érdekében munkavállalónként folyósított 5000 EUR támogatás az új munkaadó részéről az átképzésükhöz és az új feladatokra való felkészítésükhöz szükséges beruházást tükrözi, – hozzájárulás az utazási költségekhez: az intézkedésekben részt vevő munkavállalók legfeljebb 300 EUR utazási költség-hozzájárulásban részesülnek, amennyiben 25 km-nél nagyobb távolságról kénytelenek abba a városba ingázni, ahol az intézkedésekre sor kerül, – hozzájárulás a lakóhely-változtatás okozta költségekhez: azok a dolgozók, akik lakóhely-változtatással járó munkát vállalnak el, 5000 EUR összegű mobilitási támogatásban részesülnek a szükséges költségek fedezése céljából. E támogatást a felmerült kiadásokat igazoló dokumentumok bemutatása alapján egyszeri juttatásként folyósítják a munkavállalónak. 20. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások előkészítő, irányítási és ellenőrzési, valamint tájékoztatási és népszerűsítési tevékenységeket takarnak. 21. Az olasz hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. Az olasz hatóságok az összköltséget 7 749 972 EUR-ra, ebből a személyre szabott szolgáltatásokhoz kapcsolódó kiadásokat 7 451 972 EUR-ra, az EGAA végrehajtásához kapcsolódó kiadásokat pedig 298 000 EUR-ra (az összköltség 3,84 %-ára) becsülik. Az EGAA-ból igényelt teljes hozzájárulás összege 5 037 482 EUR (az összköltségek 65 %-a). Intézkedések || A támogatásban részesítendő munkavállalók becsült száma || Becsült költségek (egy támogatásban részesítendő munkavállalóra) (EUR) || Összköltség (EGAA és nemzeti társfinanszírozás) (EUR) Személyre szabott szolgáltatások (az 1927/2006/EK rendelet 3. cikkének első bekezdése) Pályaorientációs tanácsadás (Orientamento professionale) || 1 517 || 36 || 54 612 Munkakereséshez nyújtott segítség (Assistenza alla ricerca attiva) || 1 517 || 180 || 273 060 Vállalkozásösztönzés (Assistenza all'autoimprenditorialità) || 280 || 240 || 67 200 Szakképzés és készségfejlesztés (Voucher formativo) || 1 011 || 1 300 || 1 314 300 Iránymutatás az 50 év felettiek számára (Misure spechifiche di stimolo per lavoratori muri) || 280 || 210 || 58 800 Munkakereséshez nyújtott támogatás (Indennita per la ricerca attiva) || 1 517 || 2 000 || 3 034 000 Foglalkoztatási támogatás (Bonus assunzionali) || 400 || 5 000 || 2 000 000 Hozzájárulás az utazási költségekhez (Contributo per la mobilità formativa) || 500 || 300 || 150 000 Hozzájárulás a lakóhely-változtatás okozta költségekhez (Bonus per la mobilità territoriale) || 100 || 5 000 || 500 000 Az összes személyre szabott szolgáltatás részösszege || || 7 451 972 Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) Előkészítő tevékenységek || || 30 000 Irányítás || || 125 000 Tájékoztatás és népszerűsítés || || 36 000 Ellenőrzési tevékenységek || || 107 000 Az EGAA végrehajtásához kapcsolódó kiadások részösszege || || 298 000 Becsült költségek összesen || || 7 749 972 EGAA-hozzájárulás (az összköltségek 65 %-a) || || 5 037 482 22. Olaszország megerősíti, hogy a fent ismertetett intézkedések kiegészítik a strukturális alapok által finanszírozott intézkedéseket. Az olasz hatóságok szerint a kettős finanszírozás elkerülését a strukturális alapok és az EGAA pénzügyi forrásainak tervezéséért és irányításáért felelős intézményi szereplők közötti állandó koordináció biztosítja. Az érintett munkavállalóknak nyújtott, személyre szabott szolgáltatások kezdetének tényleges vagy tervezett időpontja 23. Olaszország 2012. március 29-án kezdte meg az EGAA általi társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének. A szociális partnerekkel folytatott konzultációra irányuló eljárások 24. Az EGAA által nyújtott támogatás igénybevételének lehetősége bekerült az „Accordo di Programma”, a Gazdaságfejlesztési Minisztérium, valamint Emilia Romagna, Marche és Umbria régiók által 2010-ben aláírt megállapodásba, amelyet utóbb a szociális partnerek is jóváhagytak. 2011 novemberében konzultációra került sor a szociális partnerekkel az EGAA által társfinanszírozott intézkedések összehangolt csomagjáról. Az EGAA által társfinanszírozott intézkedések végrehajtását az „Accordo di Programma” koordinációs csoportja fogja figyelemmel kísérni. 25. Az olasz hatóságok megerősítették, hogy a nemzeti és uniós jogszabályokban a csoportos létszámleépítések vonatkozásában előírt követelményeknek eleget tettek. Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 26. Az 1927/2006/EK rendelet 6. cikkében foglalt kritériumok tekintetében az olasz hatóságok kérelmükben: · megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége; · bizonyították, hogy az intézkedések az egyes munkavállalóknak nyújtanak segítséget, és nem vállalatok vagy ágazatok szerkezetátalakítására irányulnak; · megerősítették, hogy a fent említett támogatható intézkedésekre más uniós pénzügyi eszközből nem folyósítanak támogatást. Irányítási és ellenőrzési rendszerek 27. Olaszország tájékoztatta a Bizottságot, hogy a pénzügyi hozzájárulást ugyanazok a szervek fogják irányítani és ellenőrizni, amelyek az Európai Szociális Alap (ESZA) finanszírozását is irányítják és ellenőrzik. Az irányító hatóság közreműködő szervezete Marche és Umbria régió lesz. Finanszírozás 28. Olaszország kérelme alapján az összehangolt, személyre szabott szolgáltatási csomaghoz javasolt EGAA-hozzájárulás (beleértve az EGAA végrehajtásához kapcsolódó kiadásokat) 5 037 482 EUR, amely az összköltségek 65 %-át teszi ki. A Bizottság által az alap terhére javasolt forrásallokáció az Olaszország által rendelkezésre bocsátott információkon alapul. 29. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el. 30. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %–a továbbra is rendelkezésre álljon támogatások kifizetésére. 31. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú egyeztetést annak érdekében, hogy az EGAA igénybevételének szükségességét és az igényelt összeget illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre a forrás igénybevételéről szóló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni. 32. A Bizottság a 2013. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően. A kifizetési előirányzatok forrása 33. A kérelemben igényelt 5 037 482 EUR összegre az EGAA költségvetési sorában előirányzott összeg fog fedezetet biztosítani. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Olaszország „EGF/2012/023 IT/Antonio Merloni SpA” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[11] és különösen annak 28. pontjára, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[12] és különösen annak 12. cikke (3) bekezdésére, tekintettel az Európai Bizottság javaslatára[13], mivel: (1) Az Európai Globalizációs Alkalmazkodási Alap (EGAA) azzal a céllal jött létre, hogy kiegészítő támogatást nyújtson a globalizáció hatására a világkereskedelemben bekövetkezett fő strukturális változások következtében elbocsátott munkavállalóknak, és segítse őket a munkaerőpiacra történő ismételt beilleszkedésben. (2) Az EGAA hatályát a 2009. május 1. és 2011. december 30. között benyújtott kérelmek tekintetében kiterjesztették az olyan munkavállalók támogatására, akik közvetlenül a pénzügyi és gazdasági világválság miatt veszítették el állásukat. (3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi. (4) Olaszország az Antonio Merloni SpA vállalatnál történt elbocsátásokra tekintettel 2011. december 29-én az EGAA igénybevételére irányuló kérelmet nyújtott be, majd 2012. szeptember 4-ig további információval egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 5 037 482 EUR rendelkezésre bocsátására tesz javaslatot. (5) Az EGAA-t ezért igénybe kell venni az Olaszország által benyújtott kérelem alapján történő pénzügyi hozzájárulás folyósítása érdekében. ELFOGADTÁK EZT A HATÁROZATOT: 1. cikk Az Európai Unió 2013. évi általános költségvetésének keretein belül az Európai Globalizációs Alkalmazkodási Alapból (EGAA) 5 037 482 EUR összeget vesznek igénybe kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt Brüsszelben, -án/-én. Az Európai Parlament részéről a Tanács részéről az elnök az elnök [1] HL C 139., 2006.6.14., 1. o. [2] HL L 406., 2006.12.30., 1. o. [3] Az 1927/2006/EK rendelet 3. cikke harmadik bekezdésének megfelelően. [4] Eurostat, az EU27 kereskedelmi forgalma 1988 óta a SITC alapján. [5] Federazione Italiana Metalmeccanici – Confederazione Italiana Sindacato Lavoratori. [6] Federazione Impiegati e Operai Metallurgici. [7] Unione Italiana lavoratori Metalmeccanici – Confederazione General Italiana del Lavoro. [8] Unione Generale del Lavoro Metalmeccanici. [9] Rappresentanza Sindacale Unitaria. [10] A CIG az olasz törvények által létrehozott olyan rendszer, amelynek keretében az Istituto Nazionale della Previdenza Sociale-INPS (Országos Társadalombiztosítási Intézet) pénzügyi támogatást folyósít a munkavégzésből felfüggesztett vagy csökkentett munkaidőben dolgozó munkavállalóknak. [11] HL C 139., 2006.6.14., 1. o. [12] HL L 406., 2006.12.30., 1. o. [13] HL C […], […], […]. o.